Anders Tegnell er Sveriges statsepidemiolog og har sin daglige gang her i bygningen. Når ikke han altså stiller op til tv-interviews eller står på pressemøderne for at fortælle svenskerne om myndighedernes håndtering af coronavirusset i Sverige.

For det er ham, der tegner de store linjer for Sveriges håndtering af det lige nu.

Ikke nok beviser

Sveriges grænser er fortsat åbne for EU-borgere, og skolerne er heller ikke lukket ned, fordi der ikke findes gode nok beviser på, at det vil afhjælpe smittespredningen, fortæller han.

Anders Tegnell har samme rolle som Søren Brostrøm, den danske direktør for Sundhedsstyrelsen, og det er ham, der har stået for størstedelen af pressemøderne her i Sverige, uden den svenske statsminister Stefan Lövfen ved sin side.

Måske derfor er han også én af de mest omdiskuterede personer i Sverige lige nu, og journalisterne spørger gang på gang: Hvorfor gør vi ikke som Danmark og resten af Europa?